open-index/open-wikipedia-markdown huggingface dataset:
திருப்பாணாழ்வார்

**திருப்பாணாழ்வார்** வைணவ நெறியைப் பின்பற்றி பக்தியில் சிறந்து விளங்கிய பன்னிரு ஆழ்வார்களுள் ஒருவர். சோழ நாட்டின் உறையூரில் கார்த்திகை மாதம் ரோகிணி நட்சத்திரத்தில் பிறந்தவர். இறைவன் முன் எல்லோரும் ஒன்றே என்ற இராமானுசரின் கோட்பாட்டிற்கு திருப்பாணாழ்வர் வரலாறே மிகுந்த ஊக்கமாகவும் பலமாகவும் இருந்தது எனலாம்.

## வாழ்க்கைக் குறிப்பு

இசைக்குப் பெயர்பெற்ற பாணர் குலம் காலக்கிரமத்தில் தீண்டாக்குலமானது. அக்குலத்தில் பாண் பெருமாள் எனும் பெயரோடு ஆழ்வார்கள் வரிசைக் கிரமத்தில் பதினோராம் ஆழ்வாராக பிறந்த இவர் திருமால் மீது மிகுந்த பக்தி கொண்டிருந்தார். எனினும், தன் குலத்தின் பொருட்டு திருவரங்கத்தின் உள்ளே நுழைவதற்கும் அம்மண்ணை மிதிப்பதற்கும் அஞ்சி காவிரியின் மறுகரையில் இருந்தவாறே பண் இசைத்துத் திருவரங்கனைப் பாடிவந்தார். காவிரியிலிருந்து தண்ணீர் குடத்தோடு அரங்கனுக்குத் திருமஞ்சனம் செய்யும் பொருட்டு விரைந்து வந்த லோகசாரங்கர் எனும் கோயில் பட்டர், வழியில் தன்னிலை மறந்து நின்றுகொண்டிருந்த பாணரைப் பலமுறை அழைத்தும் செவிமடுக்காததால் பாணர் விலகும் பொருட்டு ஒரு கல் கொண்டு எறிந்தார். அக்கல் அவரின் தலையில்பட்டு குருதிபெருக, அதைக்கவனியாது லோகசாரங்கர் தண்ணீரோடு அரங்கன் முன் சென்றார். பாணரின் பக்தியையும் உயர்வையும் உணர்த்த விரும்பிய இறைவன் இரத்தம் வடிந்த முகத்தினராய் லோகசாரங்கருக்குக் காட்சி கொடுத்ததோடு, சாரங்கரரைப், பாணரான திருப்பாணாழ்வாரைத் தனது தோளில் சுமந்து திருவரங்கத்துள் கொணர்ந்து தன் திருமுன் நிறுத்தும்படியும் ஆணையிட அவ்வாறே செய்தார். அதன் பொருட்டு பாணருக்கு "முனிவாகனன்" என்றும் "யோகிவாகனன்" என்றும் பெயர் ஏற்பட்டது.

## அமலனாதிபிரான்

திருவரங்கத் திருவான அரங்கன் முன் சென்று அவன் வடிவழகில் மயங்கி திருமுடி முதல் திருவடி வரை பாடியவர் "என்னமுதினைக் கண்ட கண்கள் மற்றொன்றினை காணாவே" என்று பாடிய படி தன் பூத உடலோடு ஆண்டாள் போல அரங்கனோடு இரண்டறக்கலந்தார். இவர் பாடிய பத்துப்பாடல்கள் "அமலனாதிபிரான்" எனும் தலைப்போடு நாலாயிர திவ்வியப் பிரபந்தத்தில்  சேர்க்கப்பட்டுள்ளது.

இவர் அரங்கன் மீது பாடிய பத்துப் பாடல்களும் அரங்கனின் திருவடியில் தொடங்கி தலை வரை உள்ள உறுப்புக்களான, பாதம், ஆடை, உந்தி, உதரபந்தனம், மார்பு, கழுத்து, வாய், கண்கள், உடல், தலை ஆகியவற்றின் வடிவழகையும் குணவழகையும் அற்புதமாகக் காட்சிப்படுத்துகிறது.

## பிற பெயர்கள்

* பாணர்
* முனிவாகனர்
* யோகிவாகனர்
* கவீசுவரர்

## ஒரு துளி

திருப்பாணாழ்வாரின் *அமலனாதிபிரான்* எனப்படும் பத்துப் பாடல்களிலிருந்து, திருமாலின் மார்பைப் பற்றிப் பாடிய ஒரு பாடல்:

: *பாரமாய பழவினை பற்றறுத்து*
:: *என்னைத்தன்*
: *வாரமாக்கி வைத்தான் வைத்ததன்றி*
:: *யென்னுள் புகுந்தான்*
: *கோர மாதவம் செய்தானென்கொ*
:: *லறியே னரங்கத் தம்மான்திரு*
: *வார மார்பதன் றோஅடி*
:: *யேனை யாட்கோண்டதே*

## மேற்கோள்கள்

பகுப்பு:ஆழ்வார்கள்
பகுப்பு:வைணவ அடியார்கள்
பகுப்பு:பக்தி இயக்கம்
பொய்கையாழ்வார்

**பொய்கையாழ்வார் (**) என்பவர் வைணவ நெறியைப் பின்பற்றிப் பக்தியில் சிறந்து விளங்கிய பன்னிரு ஆழ்வார்களுள் முதலாழ்வார் ஆவார். இவரால் அந்தாதியாகப் பாடப்பட்ட நூறு பாடல்கள் முதல் திருவந்தாதி எனப்படுகின்றது. முதன்முதலில் விஷ்ணுவின் பத்து அவதாரங்களையும் பாடியவர்.

## பிறப்பு
இவர் காஞ்சிபுரத்தில் ஐப்பசி மாதம் திருவோணம் நட்சத்திரத்தில் திருவெக்கா எனும் பகுதியிலுள்ள சொன்னவண்ணம் செய்த பெருமாள் கோவிலில் உள்ள பொய்கையில் பிறந்தார். காஞ்சிபுரத்தில் பொற்றாமரைப் பொய்கையில் தோன்றியதால் பொய்கையாழ்வார் எனப் பெயர் பெற்றார்.  சில ஆழ்வார்கள் திருமாலின் கையில் உள்ள ஆறு ஆயுதங்களில் ஒன்றின் அம்சமாகப் பிறந்தவர்கள் என்பது வைணவ நம்பிக்கை. இதன்படி பொய்கையாழ்வார் பாஞ்சசன்யம் எனப்படும் புனித சங்கின் அம்சம் ஆவார்.

## முதலாழ்வார்கள்

இவர் பேயாழ்வார், பூதத்தாழ்வார் எனும் ஆழ்வார்களுடன் ஒரே காலத்தில் வாழ்ந்தவராவார். இவர்கள் மூவரும் ஞான, பக்தி, வைராக்கியங்கள் மிக்க துறவறம் பூண்டு, ஆண்டவனின் நினைவிலேயே உருகி உள்ளம் கனியப் பாடியவர்கள். உண்டியே உடையே என உகந்தோடும் மக்களோடு கலவாமல் ஒரு நாள் இருந்த இடத்தில் ஒரு நாள் ஒருவரை ஒருவர் அறியாமல் தனித்தனியே சஞ்சரித்துக்கொண்டிருந்தனர்.

### கால நிர்ணயம்
::

## ஆழ்வார் மங்களாசாசனம் செய்த திருக்கோவில்கள்

## இறைவனின் நாடகம்

வைணவ இலக்கியங்களின்படி, திருக்கோவலூரில், ஒரு வீட்டின் இடைகழியில் மழை பெய்யும் ஒரு நாள் இரவில் ஒருங்கிணைத்தான். எவ்வாறெனில், தனித்தனியாகத் தலயாத்திரை மேற்கொண்ட மூன்று ஆழ்வார்களும் திருக்கோவலூரில் ஒரே சமயத்தில் நுழைய பெருமழை உண்டானது. மழைக்கு ஒதுங்கும் பொருட்டு ஒரு குடிசையை நெருங்க அவ்விடம் "ஒருவர் படுக்கலாம், இருவர் அமரலாம், மூவர் நிற்கலாம்**"** எனும் அளவில் இருக்க இம்மூவரும் அங்குச் சிறிது நின்றுகொண்டிருக்க நான்காமவராக இருந்து இருளில் நெருக்கத்தை உண்டுபண்ணினான் இறைவன்.

நெருக்கத்தின் காரணத்தை அறிய வேறு விளக்கின்மையால், பொய்கையார் பூமியாகிற தகழியில் (அகல்) கடல்நீரை நெய்யாகக் கொண்டு சூரியனை விளக்காக ஏற்றினார். பூதத்தார் அன்பாகிய தகழியில் (அகல்) ஆர்வத்தை நெய்யாகக் கொண்டு சிந்தையாகிய திரியில் ஞானவிளக்கை ஏற்றினார். இவ்விரண்டின் ஒளியால் இருள் அகல, நெருக்கத்திற்குக் காரணமான இறைப்பொருளைக் கண்டார். பின் மூவரும் அப்பொருளின் சொரூபத்தை அறிந்து அனுபவித்து ஆனந்தம் எய்தினர்.இவ்வரலாற்றின் உட்பொருள் யாதெனில் பொய்கையாரின் செயல் புற இருள் நீக்கியது, பூதத்தார் செயல் அக இருளை நீக்கியது. அக இருள், புற இருள் இவ்விரண்டும் நீங்கினால் பரமனைக் காணலாம். ஆக முதல் இரண்டு ஆழ்வார்கள் செயல்கள் அக, புற இருள் நீக்க பேயாழ்வார் இறைவனின் வடிவழகை அன்பெனும் வெளிச்சத்தில் கண்டார் என்பதாம்.

## மூன்று திருவந்தாதிகள்

அவ்வானந்தம் உள்ளடங்காமல் மேலே வழிந்து செய்யுள் வடிவமாக வெளி வரலாயிற்று. அச்செய்யுள் தொகுதியே முறையே முதல் திருவந்தாதி  (பொய்கையாருடையது), 

இரண்டாம் திருவந்தாதி (பூதத்தாருடையது), 

மூன்றாம் திருவந்தாதி (பேயாருடையது) எனப்பெயர் பெற்றன. இறைவனின் நாடகம் உண்மையில் நடந்தது என்று இந்து சமயத்தார் நம்புவதற்கு இம்மூன்று திருவந்தாதிகளிலுள்ள பாடல்களே முக்கிய சான்றுகளாகின்றன.

## வெளியிணைப்புகள்
*பொய்கை ஆழ்வார், காஞ்சிபுரம் 

## மேற்கோள்கள்

பகுப்பு:ஆழ்வார்கள்
பகுப்பு:வைணவ அடியார்கள்
பகுப்பு:பக்தி இயக்கம்
திருமங்கையாழ்வார்

**திருமங்கையாழ்வார்** () என்பவர் வைணவ நெறியைப் பின்பற்றிப் பக்தியில் சிறந்து விளங்கிய பன்னிரு ஆழ்வார்களுள் இளையவர் மற்றும் இறுதியானவர். சோழ நாட்டில் உள்ள திருவாலிதிருநகரி என்னும் ஊருக்கு அருகில் உள்ள திருக்குரையலூரில் கள்ளர் குடியில் கார்த்திகை மாதம் கார்த்திகை நட்சத்திரத்தில் திருமாலின் சாரங்க வில்லின் அம்சமாகப் பிறந்தார். இவரது இயற்பெயர் **கலியன்** ஆகும். ஆதியில் இவர் சோழமன்னனுக்குப் படைத்தலைவனாக இருந்தார். ஒருமுறை போர்க்களத்தில் இவருடைய வீரத்தைக் கண்ட அரசன் இவரைச் சோழதேசத்தின் 'திருமங்கை' நாட்டின் மன்னனாக்கினான். அன்று முதல் இவர் "திருமங்கை மன்னன்" என அழைக்கப்பட்டார்.

## வைணவக் காதல்
திருமங்கையாழ்வார் சோழ நாட்டில் உள்ள திருக்குரையலூரில் கள்ளர் குடியில் பிறந்தார். குமுதவல்லி எனும் மங்கை மீது கொண்ட காதலினால் வைணவம் அனுசரிக்க ஆரம்பித்தவர், அவளின் விருப்பத்தின்படி திருமால் அடியார்களுக்குத் தினமும் அன்னம் இடுவதையும், திருக்கோயில் கைங்கரியங்களில் ஈடுபடுவதையும் செய்துவரலானார். காலப்பொழுதில் தன்னை முழுமையாக இதில் ஈடுபடுத்திக் கொண்டு தன் செல்வங்களையும், அரசு செல்வங்களையும் முழுக்க இழந்தவரானார். கடமையை நிறைவேற்ற யாசகமும் கை கொடுக்காதப்படியால் களவாடியாவது அடியார்களுக்குத் தினமும் அன்னம் இடுவதையும், திருவரங்கத் திருக்கோயிலின் கைங்கரியங்களையும் செய்துவந்தார். இச்செயலை மெச்சி, இறைவனே இவர் களவாடும் பாதையில் வந்து, இவரை ஆட்கொண்டதோடு வேண்டிய செல்வங்களையும் கொடுத்தருளினார்.

## இலக்கியப் பணி
இவர் 1137 பாடல்கள் பாடியுள்ளார். அவைகளாவன

* திருவெழுக்கூற்றிருக்கை (ஒரு பாடல் - 47 அடிகள்)
* சிறிய திருமடல் (ஒரு பாடல் - 155 அடிகள்)
* பெரிய திருமடல் (ஒரு பாடல் - 297 அடிகள்)
* திருநெடுந்தாண்டகம் (30 பாடல்கள்)
* திருக்குறுந் தாண்டகம் (20 பாடல்கள்)
* பெரிய திருமொழி (1084 பாடல்கள்)

## மேற்கோள்கள்

## வெளி இணைப்புகள்
* வைகுண்ட ஏகாதசி விழா ஸ்ரீரங்கத்தில் இன்று (30ம் தேதி) தீர்த்தவாரி - http://www.dinakaran.com/Aanmeegam_Detail.asp?Nid=11055 

பகுப்பு:ஆழ்வார்கள்
பகுப்பு:வைணவ அடியார்கள்
பகுப்பு:சோழ தளபதிகள்
பகுப்பு:பக்தி இயக்கம்
நோர்டிக்கு நாடுகள்

**நோர்டிக் நாடுகள்** (*Nordic countries*) என்பது வட ஐரோப்பாவில் உள்ள நோர்வே, சுவீடன், டென்மார்க் ஆகிய மூன்று ஸ்காண்டனேவிய நாடுளையும், அத்துடன் பின்லாந்து, ஐஸ்லாந்து, ஆகிய நாடுகளையும் உள்ளடக்கியதாகும். இவற்றுடன் டென்மார்க் நாட்டைச் சார்ந்த பிரதேசங்களான கிறீன்லாந்து, பரோயே தீவுகள், பின்லாந்து நாட்டை சார்ந்த ஓலாண்ட் (Åland), மற்றும் நோர்வே நாட்டைச் சேர்ந்த சான் மேயன் தீவும் (Jan Mayen), சுவால்பாத் (Svalbard) தீவுகளும் இந்த நோர்டிக் நாடுகளின் அமைப்புக்குள் வருகின்றன. 

thumb|250px|நார்டிக் பாஸ்போர்ட் யூனியன்-வரைபடம்

பொதுவில் இந்த 'நோர்டிக் நாடுகள்' என்ற பெயர் பலராலும் 'ஸ்காண்டனேவிய நாடுகள்' என்ற பெயருடன் பொருத்திப் பார்க்கப்படுவதாயினும், உண்மையில் இவை வெவ்வேறாகவே இருக்கின்றன..

இந்நாடுகளில் மொத்தமாக 25 மில்லியன் அல்லது 250 இலட்சத்திற்கு மேலான மக்கள் வசிக்கின்றார்கள். இங்கு குறிப்பிடத்தக்க எண்ணிக்கையில் ஈழத்தமிழர்கள் அண்மையில் குடியேறியுள்ளார்கள். மேலும், நோர்டிக் நாடுகள் இலங்கை இனப்பிரச்சினையில் நடுவர்களாகவும் (mediators) ஆகவும் உதவுகின்றன என்பதும் குறிப்பிடத்தக்கது.

## அரசியல் காலவரிசை

## அடிக்குறிப்புகள்

பகுப்பு:நோர்டிக் நாடுகள்
டென்மார்க் தமிழர்

தமிழ் பின்புலத்துடன் டென்மார்க்கில் வசிப்பவர்களை **டென்மார்க் தமிழர்** எனலாம்.  டென்மார்க்கில் ஏறத்தாழ 7000 தமிழர்கள் வாழ்கின்றார்கள்.http://www.tamilnation.org/diaspora/denmark.htm  பெரும்பாலனவர்கள் இலங்கை இனப்பிரச்சினை காரணமாக புகலிடம் புகிர்ந்த ஈழத்தமிழர்கள் ஆவார்கள்.

## இவற்றையும் பார்க்க
* :en:Tharangambadi

## வெளி இணைப்புகள்
* http://www.nyidanmark.dk/ta-IN/Medborger_i_danmark_ta_in/Medborger.htm  டென்மார்க்கில் குடிமகன் - டென்மார்க் சமுதாயத்தின் புதிய உறுப்பினர்களுக்கான ஒரு குறிப்பேடு. 
* https://tamilnation.org/diaspora/denmark.htm
* http://www.tamileelam.dk/ 
* http://www.tamilmedia.dk/ 
* http://www.urmila.de/DesisinD/Europa/denmark.html Denmark: Welcoming many
* http://www.worldpress.org/Asia/2529.cfm
* http://www.baumann-martin.de/EASR-Tamil-H-Panel.html 
* http://www.ambnewdelhi.um.dk/en/menu/Danida/Health/ 

பகுப்பு:நோர்டிக் நாடுகளில் தமிழர்
*
இந்தியக் குழந்தைகள் நாள்

**இந்தியக் குழந்தைகள் நாள்** (*Children's Day (India)*) ஒவ்வோர் ஆண்டும் நவம்பர் 14ஆம் நாள்  கொண்டாடப்படுகிறது.  இந்தியாவின் முன்னாள் பிரதமர் ஜவகர்லால் நேரு குழந்தைகள் மீது மிகுந்த அன்பு கொண்டிருந்தவராக இருந்ததால் குழந்தைகள் அவரை *நேரு மாமா* என்று அழைத்தனர். எனவே அவரது நினைவாகவும் அவரது விருப்பத்தின் பேரிலும் அவரது பிறந்த நாளான நவம்பர் 14 இந்தியக் குழந்தைகள் நாளாகக் கொண்டாடப்படுகிறது.

குழந்தைகளின் உரிமைகள், கல்வி மற்றும் நலன் குறித்த விழிப்புணர்வை ஏற்படுத்துவதற்காக இந்தியாவில் குழந்தைகள் தினம் கொண்டாடப்படுகிறது. இந்த நாளில், இந்தியா முழுவதும் குழந்தைகளுக்கான கல்வி மற்றும் ஊக்கமளிக்கும் பல திட்டங்கள் நடத்தப்படுகின்றன. இந்தியாவில் சில பள்ளிகள் குழந்தைகள் தினத்தன்று தங்கள் மாணவர்களுக்கு விடுமுறை அளிக்கின்றன. அதே நேரத்தில் தனியார் பள்ளிகள் தங்கள் மாணவர்களுக்காக கண்காட்சியை ஏற்பாடு செய்கின்றன.

உலகின் பல்வேறு அமைப்புக்களும் நாடுகளும் வெவ்வேறு நாட்களில் குழந்தைகள் நாளை கொண்டாடுகின்றன.

## வரலாறு
1948 ஆம் ஆண்டு நவம்பர் மாதம் 5 ஆம் தேதி, இந்திய குழந்தைகள் நல மன்றத்தின் முன்னோடி அமைப்பு, "மலர் டோக்கன்கள்" விற்பனை மூலம் ஐக்கிய நாடுகளின் குழந்தைகளுக்கான மேல்முறையீட்டு நிதி திரட்டுவதற்காக முதல் குழந்தைகள் தினத்தை "மலர் தினமாக" அனுசரித்தது.  1949 ஆம் ஆண்டு சூலை மாதம் 30 ஆம் தேதியன்று "குழந்தைகள் தினம்" பரவலாகக் கொண்டாடப்பட்டு வானொலி, கட்டுரைகள், சினிமா போன்றவற்றின் மூலம் விளம்பரப்படுத்தப்பட்டது.

1951 ஆம் ஆண்டு, ஐக்கிய நாடுகள் சபையின் சமூக நல அமைப்பின் உறுப்பினரான வி.எம். குல்கர்னி, இங்கிலாந்தில் சிறார் குற்றவாளிகளின் மறுவாழ்வு குறித்து ஒரு ஆய்வை மேற்கொண்டபோது, ​​இந்தியாவில் பின்தங்கிய குழந்தைகளைப் பராமரிக்க எந்த அமைப்பும் இல்லை என்பதை உணர்ந்தார். குழந்தை நிதி சேமிப்புக்கு நிதி திரட்டுவதற்காக இங்கிலாந்தில் இரண்டாம் எலிசபெத் மகாராணியின் பிறந்தநாளில் கொண்டாடப்பட்ட கொடி தினத்தால் ஈர்க்கப்பட்டு, குல்கர்னி, இந்தியாவில் குழந்தைகள் நலனுக்காகப் பணியாற்றும் அரசு சாரா நிறுவனங்களுக்கு நிதி திரட்டுவதற்காக பண்டிட் நேருவின் பிறந்தநாளை கொடி தினமாகக் கொண்டாடலாம் என்று பரிந்துரைத்து ஒரு அறிக்கையை சமர்ப்பித்தார். நேருவின் ஒப்புதல் கோரப்பட்டபோது, ​​அவர் முதலில் வெட்கப்பட்டார், ஆனால் பின்னர் தயக்கத்துடன் ஒப்புக்கொண்டார்.

1940 ஆம் ஆண்டு முதல், நேருவின் பிறந்தநாள் (நவம்பர் 14) இந்தியா முழுவதும் மற்றும் வெளிநாடுகளில் உள்ள இந்தியர்களிடையேயும் பகிரங்கமாகக் கொண்டாடப்பட்டு வந்த நிலையில்,  நேருக்கு அஞ்சலி செலுத்தும் வகையில் பொதுக் கூட்டங்கள் ஏற்பாடு செய்யப்பட்டு குழந்தைகளுக்கான விளையாட்டுகள் நடத்தப்பட்டன. 1954 ஆம் ஆண்டுதான் இந்த நாள் முதன்முதலில் "குழந்தைகள் நாள்" என்று கொண்டாடப்பட்டது. தில்லியில் உள்ள தேசிய அரங்கத்தில் நடைபெற்ற கொண்டாட்டங்களில் 50,000 எண்ணிக்கைக்கும் மேற்பட்ட பள்ளி மாணவர்கள் கலந்து கொண்டனர்.

சிறப்பு அரசு ஆணையின்படி, 1957 ஆம் ஆண்டு, நவம்பர் 14 ஆம் தேதி இந்தியாவில் குழந்தைகள் தினமாக அதிகாரப்பூர்வமாக அறிவிக்கப்பட்டது. இந்திய அரசின் தபால் மற்றும் தந்தித் துறை இதற்காக விழாவின் முதல் நாள் அட்டைகள் மற்றும் மூன்று நினைவு முத்திரைகளை வெளியிட்டது.

## இவற்றையும் பார்க்க
* குழந்தைத் தொழிலாளர்

## மேற்கோள்கள்

பகுப்பு:இந்தியாவின் சிறப்பு நாட்கள்
பகுப்பு:நவம்பர் சிறப்பு நாட்கள்
பகுப்பு:குழந்தைகள் நாள்
ஜூனியஸ் ரிச்சட் ஜயவர்தனா

**ஜூனியஸ் ரிச்சட் ஜயவர்தனா** (செப்டம்பர் 17 1906 - நவம்பர் 1 1996), இலங்கையின் இரண்டாவது சனாதிபதியும் நிறைவேற்று அதிகாரம் கொண்ட முதலாவது சனாதிபதியுமாவார். இவர் பெயரின் சுருக்கமான ஜே.ஆர். என பிரபலமாக அறியப்பட்டார். இவர் சனாதிபதிப் பதவியை ஏற்கும் முன் அரசில் பல பதவிகளை வகித்தார். இவர் ஐக்கிய தேசியக் கட்சியைப் பிரதிநிதித்துவப்படுத்தியதோடு அதன் தலைவராகவும் செயலாற்றினார்.

## இளமைக் காலம்
இவர் இலங்கையின் சட்டத்துறையில் பிரபலமாக விளங்கிய குடும்பமொன்றில் பிறந்தார். இலங்கையின் தலைமை நீதிபதியாக இருந்த கௌரவ நீதியரசர் இயுஜீன் வில்பிரெட் ஜயவர்தனாவுக்கும், இலங்கையின் செல்வந்த வணிகர்களுள் ஒருவரின் மகளான அக்னசு டொன் பிலிப் விஜயவர்தனாவுக்கும் பிறந்த 11 பிள்ளைகளுள் இவரே முதலாமவர். இராணியின் வழக்கறிஞர் (QC) ஹெக்டர் வில்பிரெட் ஜயவர்தனா, மருத்துவர் ரொலி ஜயவர்தனா ஆகியோர் இவரது தம்பியர்கள். கர்னல் தியடோர் ஜயவர்தனா, நீதியரசர் வலன்டைன் ஜயவர்தனா ஆகியோர் இவரது தந்தையின் உடன்பிறந்தோர். பத்திரிகைத் துறையில் பிரபலமான டி. ஆர். விஜேவர்தனா இவரது மாமா. ஓர் ஆங்கிலேய செவிலித் தாயால் வளர்க்கப்பட்ட இவர் கொழும்பில் உள்ள பிசப்கல்லூரியில் ஆரம்பக் கல்வியைக் கற்றார். பின் ராயல் கல்லூரியில் இடைநிலைக் கல்வியைப் பயின்றார். பின் ராயல் கல்லூரி சங்கத்தில் செயலாளராகப் பணிபுரிந்தார்.

## மேற்கோள்கள்

## வெளியிணைப்புகள்
* ஜே.ஆர்.பற்றிய கருத்துகள் 

 
 

 
 

 
 

பகுப்பு:சிங்கள அரசியல்வாதிகள்
பகுப்பு:இலங்கை அரசியல்வாதிகள்
பகுப்பு:இலங்கைப் பிரதமர்கள்
பகுப்பு:1906 பிறப்புகள்
பகுப்பு:1996 இறப்புகள்
பகுப்பு:இலங்கையின் சனாதிபதிகள்
பகுப்பு:இலங்கை வழக்கறிஞர்கள்
பகுப்பு:இலங்கைத் துடுப்பாட்டக்காரர்கள்
பகுப்பு:கொழும்பு றோயல் கல்லூரி பழைய மாணவர்கள்
பகுப்பு:இலங்கையின் 1வது நாடாளுமன்ற உறுப்பினர்கள்
பகுப்பு:இலங்கையின் 2வது நாடாளுமன்ற உறுப்பினர்கள்
பகுப்பு:இலங்கையின் 4வது நாடாளுமன்ற உறுப்பினர்கள்
பகுப்பு:இலங்கையின் 5வது நாடாளுமன்ற உறுப்பினர்கள்
பகுப்பு:இலங்கையின் 6வது நாடாளுமன்ற உறுப்பினர்கள்
பகுப்பு:இலங்கையின் 7வது நாடாளுமன்ற உறுப்பினர்கள்
பகுப்பு:இலங்கையின் 8வது நாடாளுமன்ற உறுப்பினர்கள்
பகுப்பு:கொழும்பு மாவட்ட நபர்கள்
பகுப்பு:இலங்கையின் எதிர்க்கட்சித் தலைவர்கள்
பகுப்பு:இலங்கையின் நிதி அமைச்சர்கள்
பகுப்பு:இலங்கையின் வெளியுறவுத்துறை அமைச்சர்கள்
பகுப்பு:இருபதாம் நூற்றாண்டு இலங்கை அரசியல்வாதிகள்
உயிர்ப்பு ஞாயிறு

**உயிர்ப்பு ஞாயிறு** (*Easter*), **ஆண்டவரின் உயிர்ப்புப் பெருவிழா** அல்லது **ஆண்டவரின் பாஸ்கா** என்பது இயேசு கிறிஸ்து கி.பி. சுமார் 33 ஆம் ஆண்டில் சிலுவையில் அறையப்பட்டு அடக்கம் செய்யப்பட்டு மூன்றாம் நாள் சாவில் இருந்து உயிர்த்ததைக் குறிக்கும் விதமாக கிறிஸ்தவர்களால் கொண்டாடப்படும் பெருவிழா ஆகும். இது ஒவ்வொரு ஆண்டும் 40 நாட்கள் தவக்காலத்தின் முடிவில் வருகிறது.

இது கிறிஸ்தவ திருவழிபாட்டு ஆண்டின் மிக முக்கியமான திருநாளாகும். இந்நாள் புனித வெள்ளியில் இருந்து மூன்றாம் நாளான ஞாயிற்றுக்கிழமை கொண்டாடப்படுகிறது. உரோமன் கத்தோலிக்க திருச்சபையில், இது புனித வாரத்தின் நிறைவாகக் கொண்டாடப்படுகிற மிக முக்கியமான திருவிழாவாக உள்ளது.

## பெயர்க்காரணம்
**பாஸ்கா** என்ற அரமேய மொழிச் சொல்லுக்கு **கடந்து போதல்** என்று பொருள். இது இஸ்ரேல் மக்கள் எகிப்தில் இருந்து மீட்பு பெற்றத்தன் நினைவாக கொண்டாடப்படும் யூதப் பெருவிழா ஆகும். புதிய ஏற்பாட்டில் "*நம் பாஸ்கா ஆடாகிய கிறிஸ்து பலியிடப்பட்டிருக்கிறார்"* (1 கொரி 5: 7 ) என்று திருத்தூதர் பவுல் கூறுகிறார். ஆகவே பழைய ஏற்பாட்டில் கூறப்பட்டிருக்கும் பாஸ்கா பெருவிழா என்பது இயேசுவின் சாவையும் உயிர்ப்பையும் குறிக்கும் முன்னறிவிப்பாக கிறிஸ்தவர்கள் நம்புகின்றனர். ஆகவே அவர்கள் இயேசு உயிர்த்தெழுந்த நாளை புதிய பாஸ்கா பெருவிழாவாகக் கருதுகின்றனர்.

## கணக்கீடு

உயிர்ப்புத் திருநாளைக் கணக்கிடுவதில் பல்வேறு சிக்கல்கள் நிலவி வந்தன. ஏனெனில் எபிரேய நாட்காட்டியின் படி இயேசு, நிசான் மாதம் 14 ஆம் நாளன்று சிலுவையில் அறையப்பட்டு, மூன்றாம் நாளான நிசான் மாதம் 16 ஆம் நாளன்று  உயிர்த்தெழுந்தார். இதன்படி கணக்கிட்டால் புனித வெள்ளியும் உயிர்ப்பு ஞாயிறும் ஆண்டுதோறும் வெவ்வேறு கிழமைகளில் வரும். ஆகவே கி.பி. 325 ஆம் ஆண்டு குழுமிய முதல் நைசீய பொதுச்சங்கம், மார்ச் மாதம் வரும் சம இரவு நாளான 21 ஆம் தேதிக்குப் பின்வரும் முழு நிலவு நாளிலோ அல்லது அதற்கு பிறகோ வரும் முதல் ஞாயிற்றுக்கிழமையே உயிர்ப்புத் திருநாள் என்று அறிவித்தது.  அதைப் பின்பற்றி மேற்கு மற்றும் கிழக்கு கிறிஸ்தவர்கள் உயிர்ப்புப் பெருவிழாவை ஆண்டுதோறும் கொண்டாடி வருகின்றனர். 

## இவற்றையும் பார்க்கவும்
* பாஸ்கா திருவிழிப்பு
* பாஸ்கா புகழுரை
* பாஸ்கா திரி
* புனித வெள்ளி
* ஈஸ்டர் முட்டை
* இயேசுவின் உயிர்த்தெழுதல்
* புனித சனி
* குருத்து ஞாயிறு

## மேற்கோள்கள்

பகுப்பு:கிறித்தவத் திருநாட்கள்
ராம்போ III (திரைப்படம்)

**ராம்போ III** 1988 ஆம் ஆண்டு வெளிவந்த ஆங்கிலத் திரைப்படமாகும். பீட்டர் மக்டோனல்ட் இயக்கத்தில் வெளிவந்த இத்திரைப்படத்தில் சில்வஸ்டர் ஸ்டாலோன்,டேவிட் மோரெல் மற்றும் பலர் நடித்திருந்தனர்.

## வகை

அதிரடித் திரைப்படம்

## துணுக்குகள்
* கின்னஸ் உலக சாதனைப்புத்தகத்தில் அதிக வன்முறைக்காட்சிகள் கொண்ட திரைப்படம் என்ற சாதனையைப்பெற்றது இத்திரைப்படம்.

## வசூல்
* அமெரிக்க வசூல்: $53,715,611 மில்லியன் அமெரிக்க டாலர்கள் 
* உலக வசூல்: $189,015,611 அமெரிக்க டாலர்கள்

## வெளியிணைப்புகள்
* சர்வதேச திரைப்பட தரவுத் தளத்தில்

பகுப்பு:ஆங்கிலத் திரைப்படங்கள்
பகுப்பு:1988 திரைப்படங்கள்
பகுப்பு:அமெரிக்கத் திரைப்படங்கள்
பகுப்பு:கலிபோர்னியாவில் படமாக்கப்பட்ட திரைப்படங்கள்
த பீப்பில் அண்டர் த ஸ்டேர்ஸ் (திரைப்படம்)

**த பீப்பில் அண்டர் த ஸ்டேர்ஸ்** (The People Under the Stairs) 1991 ஆம் ஆண்டு வெளிவந்த ஆங்கிலத் திரைப்படமாகும். வெஸ் கிரேவன் இயக்கத்தில் வெளிவந்த இத்திரைப்படத்தில் விங் ரேம்ஸ், பிராண்டன் ஆடம்ஸ் மற்றும் பலர் நடித்திருந்தனர்.

## வகை
பேய்ப்படம்

## வெளியிணைப்புகள்
* சர்வதேச திரைப்பட தரவுத் தளத்தில்

பகுப்பு:ஆங்கிலத் திரைப்படங்கள்
பகுப்பு:1991 திரைப்படங்கள்
பகுப்பு:யுனிவர்சல் பிக்சர்ஸ் திரைப்படங்கள்
பகுப்பு:அமெரிக்கத் திரைப்படங்கள்
ஜல்சாகர்

***ஜல்சாகர்***, 1958 ஆம் ஆண்டு வெளிவந்த வங்காள மொழித் திரைப்படமாகும். சத்யஜித் ராய் இயக்கத்தில் வெளிவந்த இத்திரைப்படத்தில் சாபி விஷ்வாஸ், பத்மா தேவி மற்றும் பலர் நடித்துள்ளனர்.

## விருதுகள்
### பரிந்துரை
*மோஸ்கோ சர்வதேச திரைப்பட விழாவில் கிராண்ட் பிரிக்ஸ் விருதிற்காக பரிந்துரைக்கப்பட்டது.
## வெளியிணைப்புகள்
*  சத்யஜித் ராயின் அதிகாரப்பூர்வத் தளத்தில் .

பகுப்பு:இந்திய வங்காளத் திரைப்படங்கள்
தீன் கான்யா

***தீன் கான்யா *** 1961 ஆம் ஆண்டு வெளிவந்த வங்காள மொழித் திரைப்படமாகும். சத்யஜித் ராய் இயக்கத்தில் வெளிவந்த இத்திரைப்படத்தில் சௌமித்ர சாட்டர்ஜீ, அபர்னா சென் மற்றும் பலரும் நடித்துள்ளது குறிப்பிடத்தக்கது.

## வெளியிணைப்புகள்
* சத்யஜித் ராயின் அதிகாரப்பூர்வத் தளத்தில்  
* சர்வதேச திரைப்பட தரவுத் தளத்தில்

பகுப்பு:இந்திய வங்காளத் திரைப்படங்கள்
இரவீந்திரநாத் தாகூர் (ஆவணப்படம்)

**இரவீந்திரநாத் தாகூர்** என்னும் ஆவணப் படம் பிரபல வங்காள எழுத்தாளரும் கவிஞருமான இரவீந்திரநாத் தாகூரின் வாழ்க்கையையும் அவரது எழுத்துக்களையும் சித்தரிப்பதாகும். அவரது நூற்றாண்டு நினைவாக சத்யஜித் ராயின் இயக்கத்தில் 1961 இல் வெளிவந்த இப்படத்தில் ராஜ சாட்டர்ஜீ, சோவன்லால் கங்குலி மற்றும் பலர் நடித்திருந்தனர்.

## வெளியிணைப்புகள்
*சத்யஜித் ராயின் ஏற்புபெற்ற தளத்தில் 

பகுப்பு:வங்காளத் திரைப்படங்கள்
பகுப்பு:ஆவணத் திரைப்படங்கள்
பகுப்பு:இந்திய ஆங்கிலத் திரைப்படங்கள்
கஞ்சன்யங்கா

***கஞ்சன்யங்கா*** (), 1962 ஆம் ஆண்டு வெளிவந்த வங்காள மொழித் திரைப்படமாகும். சத்யஜித் ராய் இயக்கத்தில் வெளிவந்த இத்திரைப்படத்தில் சாபி விஷ்வாஸ், கருணா பானெர்ஜீ மற்றும் பலர் நடித்திருந்தனர்.

## வெளியிணைப்புகள்
* சர்வதேச திரைப்பட தரவுத் தளத்தில்
* சத்யஜித் ராயின் அதிகாரப்பூர்வத் தளத்தில் 

பகுப்பு:இந்திய வங்காளத் திரைப்படங்கள்
நகர அரசு

**நகர அரசு** என்பது, நகரம் ஒன்றினால் கட்டுப்படுத்தப்பட்டு ஆளப்படுகின்ற பகுதியொன்றைக் குறிக்கும். வரலாற்று அடிப்படையில் நகர அரசுகள், பெரும்பாலும், பெரிய பண்பாட்டுப் பகுதிகளின் கூறுகளாக இருந்து வந்தன. மெசொப்பொத்தேமியா, பண்டைய கிரேக்கம், போனீசியா, அஸ்ட்டெக்ஸ், மாயன், பட்டுப்பாதையை அண்டிய மத்திய ஆசியப் பகுதிகள், மறுமலர்ச்சிக் கால இத்தாலி போன்றவற்றின் பண்பாட்டுப் பரப்பினுள் அமைந்திருந்த நகர அரசுகளை எடுத்துக்காட்டாகக் குறிப்பிடலாம்.

பண்டைக்காலத்தில் நகர அரசுகள் பரவலாகக் காணப்பட்டன. இந் நகர அரசுகள் இறைமை உள்ளனவாக இருந்தபோதிலும், பல நகர அரசுகள், முறையாகவோ, முறைசாராமலோ வேறு நகர அரசுகளோடு இணைந்து ஒரு அரசனின் கீழ் குழுக்களாகச் செயற்பட்டு வந்தன. அக்காலத்தில் ஆக்கிரமிப்பு மூலம் பகுதிகளை அடிப்படுத்திப் பேரரசுகள் உருவானபோதும், பல சந்தர்ப்பங்களில், நகர அரசுகள், பரஸ்பர பாதுகாப்பு நோக்கங்களுக்காக, அமைதி வழியில் இணைந்தும் பேரரசுகள் உருவாகியுள்ளன. பெலோபொனேசியன் குழுமம் (Peloponnesian League) இதற்கு ஒரு எடுத்துக்காட்டு ஆகும்.

மத்திய காலப் பகுதியில் இன்றைய, ஜெர்மனி, இத்தாலி, ரஷ்யா ஆகிவை இருக்கும் பகுதிகளில் நகர அரசு ஒரு குறிப்பிடத்தக்க அம்சமாக விளங்கியது. இவற்றுட் பல ஒன்றிணைந்து, ஹன்சியாட்டிக் குழுமத்தை (Hanseatic League) உருவாக்கியிருந்தன. இக்குழுமம் பல நூற்றாண்டுகளாக இப்பகுதியின் வணிகம் தொடர்பில் முக்கிய சக்தியாக விளங்கியது.

பண்டையக்காலத்தில் மெசொப்பொத்தேமியாவில் பாபிலோன், உரோமை நகரம், ஏதென்ஸ் மாற்றும் கார்தேஜ் ஆகிய பல நகர அரசுகள் இருந்தபோதிலும், இப்போது உலகில் ஐந்து நகர அரசுகளே உள்ளன. அவை மொனாக்கோ, சிங்கப்பூர், வத்திக்கான் நகர், சான் மரீனோ மற்றும் மால்ட்டா ஆகும்.
## இதனையும் காண்க
* பண்டைய அண்மை கிழக்கின்  நகர இராச்சியங்கள்
* மகா ஜனபதங்கள்
## மேற்கோள்கள்


பகுப்பு:அரசறிவியல்
பகுப்பு:பண்டைய நகரங்கள்
பகுப்பு:பண்டைய வரலாறு
பகுப்பு:நகர அரசுகள்
அபிஜன்

***அபிஜன்*** (*অভিযান*) (The Expedition) 1962 ஆம் ஆண்டு வெளிவந்த வங்காள மொழித் திரைப்படமாகும். சத்யஜித் ராய் இயக்கத்தில் வெளிவந்த இத்திரைப்படத்தில் சௌமித்ரா சாட்டெர்ஜீ, வஹீதா ரஹ்மான் மற்றும் பலரும் நடித்துள்ளது குறிப்பிடத்தக்கது.

## வெளியிணைப்புகள்
*சத்யஜித் ராயின் அதிகாரப்பூர்வத் தளத்தில் 

பகுப்பு:இந்திய வங்காளத் திரைப்படங்கள்
சாருலதா (1964 திரைப்படம்)

***சாருலதா*** (Charulata) சத்யஜித் ராய் எழுதி இயக்கி  1964 ஆம் ஆண்டு வெளிவந்த வங்காள மொழித் திரைப்படமாகும்.  இத்திரைப்படத்தில் சௌமித்ர சாட்டர்ச்சீ, மாதபி முகர்ச்சீ மற்றும் பலர் நடித்திருந்தனர். இந்தத் திரைப்படம் சத்யஜித் ராயின் மிகச்சிறந்த படைப்புகளில் ஒன்றாகக் கருதப்படுகிறது மற்றும் இதுவரை தயாரிக்கப்பட்ட சிறந்த படங்களின் பட்டியலிலும் அடிக்கடி இடம்பெற்றுள்ளது.

முதல் மற்றும் கடைசி காட்சிகள் இரண்டுமே விமர்சன ரீதியாக பாராட்டப்பட்டது. ஏறக்குறைய எந்த உரையாடலும் இல்லாத முதல் காட்சி, சாருவின் தனிமையையும் அவள் பைனாகுலர் மூலம் வெளி உலகத்தைப் பார்ப்பதையும் காட்டுகிறது. கடைசிக் காட்சியில் சாருவும் அவள் கணவரும் நெருங்கி வந்து கைகளைப் பிடிக்கப் போகும் போது திரை உறைகிறது. இக்காட்சி திரை உலகில் ஓர் அழகான பயன்பாடு என்று விவரிக்கப்பட்டுள்ளது..

## விருதுகள்
*1965 ஆம் ஆண்டில் வெளிவந்த படங்களுக்கான இந்திய அரசின் தேசிய திரைப்பட விருதான வெண்தாமரை விருதினைப் பெற்றது இத்திரைப்படம்.
*வெள்ளிக் கரடி விருதினை சிறந்த இயக்கத்திற்காக பெர்லினில் இத்திரைப்படம் 1964 ஆம் ஆண்டில் பெற்றது.
அகாடமி திரைப்படக் காப்பகம் 1996 ஆம் ஆண்டில் சாருலதா திரைப்படத்தைப் பாதுகாத்தது.

## மேற்கோள்கள்

## மேலும் வாசிக்க
* Antani, Jay.  "Charulata review." *Slant Magazine*, April 2004.
* Biswas, Moinak. "Writing on the Screen: Satyajit Ray’s Adaptation of Tagore"
* Chaudhuri, Neel. "Charulata: The Intimacies of a Broken Nest"
* Cooper, Darius.*The Cinema of Satyajit Ray:Between Tradition and Modernity* Cambridge University Press, 2000.
* Nyce, Ben. *Satyajit Ray : A Study of His Films*. New York: Praeger, 1988
* Seely, Clinton B. "Translating Between Media: Rabindranath Tagore and Satyajit Ray"
* Sen, Kaustav "Our Culture, Their Culture:Indian-ness in Satyajit Ray and Rabindranath Tagore explored through their works Charulata and Nashtanir"

## வெளியிணைப்புகள்
*சத்யஜித் ராயின் அதிகாரப்பூர்வத் தளத்தில் 

பகுப்பு:1964 வங்காளத் திரைப்படங்கள்
ரணசிங்க பிரேமதாசா

சிறீ லங்காபிமான்ய **ரணசிங்க பிரேமதாசா** (*Ranasinghe Premadasa*; சிங்களம்: *රණසිංහ ප්‍රේමදාස*; 23 சூன் 1924 – 1 மே 1993) இலங்கை அரசியல்வாதி ஆவார். இவர் 1989 சனவரி 2 முதல் 1993 மே 1 வரை இலங்கையின் 3-வது (நிறைவேற்றதிகாரத்துடன் 2-வது) அரசுத்தலைவராகப் பதவியில் இருந்தார். முன்னதாக இவர் 1978 முதல் 1989 வரை ஜே. ஆர். ஜெயவர்தனாவின் அரசில் பிரதமராகப் பணியாற்றினார். 1986 இல் இவருக்கு சிறீ லங்காபிமான்ய என்ற இலங்கையின் அதியுயர் பட்டம் அரசுத்தலைவர் ஜூனியஸ் ரிச்சட் ஜயவர்தனா வழங்கிக் கௌரவித்தார். இலங்கை வரலாற்றில் முதன் முறையாக இப்பட்டம் வழங்கப்பட்டது. பிரேமதாசா 1993 மே 1 அன்று கொழும்பு நகரில் நடைபெற்ற மே நாள் பேரணி ஒன்றில் தமிழீழ விடுதலைப் புலிகள் என சந்தேகிக்கப்பட்ட ஒருவரால் நடத்தப்பட்ட தற்கொலைத் தாக்குதலில் உயிரிழந்தார். இவரது நினைவாக இவர் கொலைசெய்யப்பட்ட ஆமர் வீதியில் ஓர் உருவச் சிலை நிறுவப்பட்டுள்ளது.

## மேற்கோள்கள்

 
 

 
 

பகுப்பு:சிங்கள அரசியல்வாதிகள்
பகுப்பு:இலங்கை அரசியல்வாதிகள்
பகுப்பு:கொலை செய்யப்பட்ட அரசுத் தலைவர்கள்
பகுப்பு:இலங்கைப் பிரதமர்கள்
பகுப்பு:இலங்கையில் கொலை செய்யப்பட்ட அரசியல்வாதிகள்
பகுப்பு:1923 பிறப்புகள்
பகுப்பு:1993 இறப்புகள்
பகுப்பு:இருபதாம் நூற்றாண்டு இலங்கை அரசியல்வாதிகள்
டிங்கிரி பண்டா விஜயதுங்கா

**டிங்கிரி பண்டா விஜயதுங்கா** (பெப்ரவரி 15, 1922 - செப்டம்பர் 21, 2008) இலங்கையின் 4 வது சனாதிபதியும் மூன்றாவது நிறைவேற்று அதிகாரம் கொண்ட சனாதிபதியுமாவார். சனாதிபதியாவதற்கு முன்னர் ரணசிங்க பிரேமதாசா அரசில் பிரதமராகவும் பணியாற்றினார். இவர் கண்டியை பிறப்பிடமாக கொண்டவர்.

விஜேதுங்க முதியன்சேலாவின் தெல்கஹாபிட்டிய ஆராச்சில்லா மற்றும் அவரது மனைவி மணம்பேரி முதியன்சேலா பலிகுமனிகே மனம்பேரி ஆகியோருக்கு 1916 பெப்ரவரி மாதம் 15 திகதி மூத்த பிள்ளையாக டிங்கிகிரி பண்டா விஜேதுங்க பிறந்தார்கள்.

உடுநுவர, பொல்கஹ அங்க கிராமத்தில் பிறந்த அவர், கம்பளை புனித ஆண்ட்ரூ கல்லூரியில் தனது கல்வியை முடித்து கூட்டுறவு பரிசோதகராக தனது வாழ்க்கையை ஆரம்பித்தார்.

மலையகத்தின் கௌரவ அமைச்சரான திரு. ஏ. ரத்நாயக்கவின் பிரத்தியேக செயலாளராக பணியாற்றும் வாய்ப்பைப் பெற்று D. B. திரு.விஜேதுங்க அவர்கள் அரசியல் அரங்கில் பிரவேசித்தார்.

நாட்டின் மூன்றாவது ஜனாதிபதியாக சுமார் ஒரு வருட காலம் D. B. திரு.விஜேதுங்க மிகவும் எளிமையான வாழ்க்கை வாழ்ந்தார். உண்மையான மக்கள் தலைவராக மக்களின் இதயங்களில் நிலைத்திருந்த திரு.விஜேதுங்க ஜனநாயகப் பண்புகள் நிறைந்தவர்.

1994 ஆம் ஆண்டில் திருமதி சந்திரிகா பண்டாரநாயக்க குமாரதுங்க நான்காவது நிறைவேற்று அதிகாரம் கொண்ட ஜனாதிபதியாக நியமிக்கப்பட்டதைத் தொடர்ந்து, அரசியல் நடவடிக்கைகளில் இருந்து ஓய்வு பெற்று பிலிமதலாவையில் உள்ள தனது இல்லத்தில் தனது கடைசி காலத்தை கழித்தார்,

டி.பி விஜேதுங்க – நிறைவேற்று அதிகாரமிக்க இலங்கையின் 3வது ஜனாதிபதி

 
 

 
 

## மேற்கோள்கள்

பகுப்பு:1916 பிறப்புகள்
பகுப்பு:சிங்கள அரசியல்வாதிகள்
பகுப்பு:இலங்கை அரசியல்வாதிகள்
பகுப்பு:இலங்கைப் பிரதமர்கள்
பகுப்பு:கண்டி மாவட்ட நபர்கள்
பகுப்பு:2008 இறப்புகள்
பகுப்பு:இலங்கையின் நிதி அமைச்சர்கள்
பகுப்பு:இருபதாம் நூற்றாண்டு இலங்கை அரசியல்வாதிகள்
நகரம் முத்துசாமி கவிராயர்

**நகரம் முத்துசாமி கவிராயர்** (1834–1899) திருநெல்வேலி மாவட்டத்தைச் சேர்ந்த நகரத்தில் பிறந்தார். போடிநாயக்கனூர்ச் சமீதார் மீது அன்னம் விடு தூது, கும்பிப்பதம், ஆத்திப்பட்டிச் சங்கிலி வீரப்ப பாண்டிய வன்னியனார் மீது பள்ளுப்பிரபந்தம், கருங்காலக்குடிக் காதல் முதலிய நூல்களை இயற்றியுள்ளார். இவர் பாடிய கீர்த்தனைகளுள் இப்போது கிடைத்திருப்பவை 66 ஆகும்.

## மேற்கோள்கள்

பகுப்பு:இசைக் கலைஞர்கள்
பகுப்பு:திருநெல்வேலி மாவட்ட மக்கள்
பகுப்பு:1834 பிறப்புகள்
பகுப்பு:1899 இறப்புகள்
செவற்குளம் கந்தசாமிப் புலவர்

**செவற்குளம் கந்தசாமிப் புலவர்** (1849 - 1922) திருநெல்வேலி மாவட்டம் சங்கரன் கோவில் தாலுகாவில் உள்ள செவற்குளத்தில் பிறந்தார். இவர் இயற்றிய பாடல்களுள் பதினேழு மட்டுமே கிடைத்துள்ளன. முருகன் பள்ளியெழுச்சியாக இவர் இனிமையான கீர்த்தனையைப் பாடியுள்ளார்.

பகுப்பு:இசைக் கலைஞர்கள்
இலட்சுமணப் பிள்ளை

**இலட்சுமணப் பிள்ளை** (1865 - 1950) *தமிழ்த் தியாகராசர்* எனப்பட்டவர். இந்தியாவின் தமிழகத்திலுள்ள திருவனந்தபுரத்தில் பிறந்தார். ஆங்கிலம், தமிழ், மலையாளம் ஆகிய மொழிகளில் புலமை உடையவர். இவர் இயற்றிய பாடல்களை பக்திப்பாடல்கள், அறநெறிப் பாடல்கள், தத்துவப் பாடல்கள், புகழுரைப் பாடல்கள் எனப் பிரிக்கலாம். சுமார் 80 இராகங்களை இவரது பாடல்களில் காணலாம்.

பகுப்பு:கருநாடக இசைக் கலைஞர்கள்
பகுப்பு:1865 பிறப்புகள்
பகுப்பு:1950 இறப்புகள்
தஞ்சை க. பொன்னையா பிள்ளை

**தஞ்சை க. பொன்னையா பிள்ளை** (1888 - சூன் 30, 1945) கருநாடக இசைக் கலைஞரும், இசைப் பேராசிரியரும் ஆவார். அண்ணாமலைப் பல்கலைக் கழகத்தில் இசைக்கல்லூரி ஆரம்பிக்கப்பட்ட போது தொடக்கத்திலேயே இசை ஆசிரியராகத் தேர்ந்தெடுக்கப்பட்டார்.

## வாழ்க்கைக் குறிப்பு
பொன்னையா பிள்ளை 1888 ஆம் ஆண்டில் பந்தணைநல்லூர் என்னும் இடத்தில் கண்ணுசாமிப் பிள்ளை என்பவருக்குப் பிறந்தார். தந்தையார் பரோடாவில் நடன ஆசிரியராகப் பணியாற்றியவர். இவர் தஞ்சை நால்வர் என அழைக்கப்படும் சின்னையா, பொன்னையா, சிவானந்தா, வடிவேலு ஆகியோரின் வழித்தோன்றல் ஆவார். தனது மாமா நடன ஆசிரியர் மீனாட்சி சுந்தரம் பிள்ளை என்பவரிடம் 15 ஆண்டுகள் இசை, நடனம், மிருதங்கம் ஆகிய கலைகளைக் கற்றுக் கொண்டார்.

இவரது மற்றொரு மாமா நல்லையப்ப பிள்ளை என்பவர் இவரை சென்னைக்கு அழைத்துச் சென்று பெரிய கலைஞர்களின் முன்னிலையில் பாடச் செய்தார். இதன் மூலம் அவர் பிரபலமான கலைஞரானார். பாலக்காடு அனந்தராம பாகவதரிடம் ஆறு மாதங்கள் சிறப்புப் பயிற்சி பெற்றார்.

தந்தை கண்ணுசாமிப் பிள்ளை பரோடாவில் இருந்து திரும்பி வந்த போது அவருடன் பொன்னையா பிள்ளையும் தஞ்சாவூர் சென்றார். அங்கு தந்தையுடன் சேர்ந்து பல மாணவர்களுக்கு இசை, நடனம், மற்றும் மிருதங்கம் கற்றுக் கொடுத்தார். தந்தை இறந்த பின்னர், சிதம்பரத்தில் ராஜா சர் அண்ணாமலை செட்டியார் ஆரம்பித்த அண்ணாமலைப் பல்கலைக்கழகத்தில் இசைப் பேராசிரியரானார். மாணவர்களுக்கு கருநாடக இசை, மிருதங்கம் ஆகியவை கற்றுக் கொடுத்தார். பல சுவரஜதிகள், வர்ணங்கள், கீர்த்தனைகள், தில்லானாக்களை இயற்றி அவற்றை மாணவர்களுக்கும் கற்றுக் கொடுத்தார்.

பொன்னையா பிள்ளையின் மகன் க. பொ. கிட்டப்பா பிள்ளை ஒரு பிரபலமான நடன ஆசிரியர் ஆவார்.

## குறிப்பிடத்தக்க மாணவர்கள்
* சாத்தூர் ஏ. ஜி. சுப்பிரமணியம்
* டாக்டர் எஸ். இராமநாதன்

## எழுதிய நூல்கள்
* *இசை இயல்* என்ற இசை இலக்கண நூலை எழுதினார்.
* தனது முன்னோர்களின் பாடல்களைத் தொகுத்து *தஞ்சைப் பெருவுடையான் பேரிசை* எனும் நூலை வெளியிட்டார்.
* இவர் எழுதிய பாடல்களைத் தொகுத்து *ராஜா அண்ணாமலை தமிழிசைக் கருவூலம்* என்ற பெயரில் ஒரு நூலாக இவரின் பிள்ளைகள் தஞ்சை க. பொ. கிருஷ்ணமூர்த்தி. தஞ்சை க. பொ. சிவானந்தம் ஆகியோர் 1949 ஆம் ஆண்டு வெளியிட்டனர்.
 
## விருதுகள்
* சங்கீத கலாநிதி விருது, 1933. வழங்கியது: மியூசிக் அகாதெமி, சென்னை

## மேற்கோள்கள்

## உசாத்துணை
பக்கம் எண்:633 & 634, டாக்டர். கே. ஏ. பக்கிரிசாமிபாரதி எழுதிய 'இந்திய இசைக்கருவூலம்' எனும் நூல் (மூன்றாம் பதிப்பு, செப்டம்பர் 2006; வெளியீடு: குசேலர் பதிப்பகம், சென்னை - 78.)

பகுப்பு:கருநாடக இசைக் கலைஞர்கள்
பகுப்பு:சங்கீத கலாநிதி விருது பெற்றவர்கள்
பகுப்பு:பாடலாசிரியர்கள்
பகுப்பு:1888 பிறப்புகள்
பகுப்பு:1945 இறப்புகள்
பகுப்பு:தமிழிசைக் கலைஞர்கள்
ஒப்பந்தம்

**ஒப்பந்தம்**(Contract) என்பது **'வாக்குறுதிகளைக் கொண்டு திறத்தவருக்கிடையே உருவாக்கப்படும் உடன்படிக்கைகள்**' ஆகும்.(an "agreement" made of a set of promises).இவ் வாக்குறுதிகள் ஒப்பந்ததில் ஈடுபடும் திறத்தவர்களுக்கிடையேயான கடமைகள் கட்டுப்பாடுகள் பற்றியதாக இருக்கும்.ஒப்பந்தமானது சட்ட ஆளுமையுடையதால் ஒப்பந்த முறிவு (Breach of contract) ஏற்படும் சந்தர்பங்களில் நீதிமன்றங்களை நாடி குறைதீர்ப்பினை (remedies) பெறமுடியும்.

## ஒப்பந்த சட்டத்தின் பரப்பெல்லை
# எப்போது மற்றும் எவ்வாறு ஒப்பந்தம் உருவாக்கப்பட்டது ?
# எப்போது திறத்தவர்களால் ஒப்பந்த கடப்பாடுகளிருந்து தம்மை விடுவித்துக்கொள்ள முடியும்?
# ஒப்பந்த விதிப்பிற்கு (terms of contract) எம்மாதிரியான அர்த்தம்,விளைவு கொடுக்கப்பட்டுள்ளது?
# ஒப்பந்த முறிவிற்கு எம்மாதிரியான பரிகாரம் கூறப்பட்டுள்ளது?

போன்ற விடயம் தொடர்பில் ஒப்பந்தசட்டம் தன் கவனத்தில் கொள்கின்றது.

## ஒப்பந்த உருவாக்கம்
ஒப்பந்தம் திறத்தவர்களிடையே தெளிவான கொடைமுனைவும் நிபந்தனையற்ற ஏற்பும் பரஸ்பர புரிந்துணர்வுடன் ஒர் விடயபொருள் தொடர்பில் சந்திக்கும்போது உருவாகும்.

மேலும்,
* Form - In some cases, certain formalities (that is, writing) must be observed. 
* தகைமை (Capacity) - ஒப்பந்ததில் ஈடுபடுவதற்கான முறையான தகுதி திறத்தவர்களுக்கு கட்டாயமாக இருக்க வேண்டும்.
* உடன்பாடு (Consent) - ஒப்பந்தமானது மிரட்டல்,அச்சுறுத்தல் போன்ற காரணத்தால் அல்லாது மன உடன்பாடுடன் மேற்கொள்ளவேண்டும்.
* சட்டத்தன்மை (Legality) - ஒப்பந்ததின் நோக்கம் நாட்டில் அமுலில் இருக்கும் பொதுசட்டத்தை மீறும் வகையிலோ,முரணாகவோ அமையாது சட்டதினை அனுசரிக்கவேண்டும்.

போன்ற இதர காரணிகளால் ஒப்பந்தமானது வலிதான ஒப்பந்தமாக ஆக்கப்படும்.மேற்கூறிய காரணிகளின் எதேனும் விடுபாடுகள் இருப்பின்
அத்தகைய ஒப்பந்தங்கள் வறிதான ஒப்பந்தமாகவோ (void),வறிதாக்கதக்க ஒப்பந்தமாகவோ(voidable),செயற்படுத்தமுடியா ஒப்பந்தமாகவோ (unenforceable) சட்டதினால் அடையாளப்படுத்தப்படும்.

## வலிதான ஒப்பந்ததின் கூறுகள்
# பரஸ்பர புரிந்துணர்வு (Mutual agreement)
# பெறுமதி (Consideration) 
# தகைமை - திறத்தவர்கள் ஒப்பந்தம் தொடர்பான கடமை,கடப்பாடுகளை அறிந்திருக்கும் தன்மையினை பெற்றிருக்கவேண்டும்.சட்டமானது பராயமடையாதோர் (18 வயதிற்கு உட்பட்டவர்கள்),மனநலம் குறைந்தவர்கள் போன்றவர்களை ஒப்பந்ததில் ஈடுபடும் தகமை அற்றவராக கணிக்கின்றது.
# முறையான ஒப்பந்தப் பொருள் (Proper Subject Matter) - ஒப்பந்த நோக்கமானது சட்டஒப்புதல் பெற்ற விடயமாக இருத்தல் வேண்டும்.அவ்வாறு சட்ட ஒப்புதல் பெறாத விடயம் தொடர்பில் செய்து கொள்ளப்படும் ஒப்பந்தமானது ஆரம்பம்முதலே(*ab initio*) வறிதான ஒப்பந்தமாக கொள்ளப்படும்.
# Mutual Right to Remedy - ஒப்பந்தமுறிப்பு தொடர்பில் உரிய நிவராணத்தினை பெறும் உரிமையினை ஒப்பந்ததில் ஈடுபடும் இருதிறத்தவர்களும் கொண்டிருக்க வேண்டும்.
# Mutual Obligation to Perform

## இவற்றையும் பார்க்க
* பிறள்பகர்வு
* ஒப்பந்தப்பிழைகள்
## மேற்கோள்கள்

## வெளி இணைப்புகள்
* Contracts Case Summaries  
* UK Contract Law Caselist 
* Cornell Law School *contracts: an overview*
* Principles of European Contract Law 
* Behavioral Contracting in the Classroom 
* Basics of contract law (England and Wales) at lawteacher.net 
* [United Nations Convention on Contracts for the International Sale of Goods, Vienna, [11 April] 1980]
* Contracts & Forms 

பகுப்பு:வணிகச் சட்டம்
வில்லியம் கோப்பல்லாவ

**வில்லியம் கோப்பல்லாவ** (*William Gopallawa*, ; 17 செப்டம்பர் 1896 – 31 சனவரி 1981) இலங்கையின் கடைசி மகாதேசாதிபதியாக (ஆளுநர்) 1962 முதல் 1972 வரை பதவியில் இருந்தவரும், இலங்கை மேலாட்சியாக இருந்து குடியரசாக மாறியபோது 1972 முதல் 1978 வரை முதலாவதும் கடைசியுமான நிறைவேற்றதிகாரம் அற்ற சனாதிபதியாகப் பதவியில் இருந்தவரும் ஆவார்.

கோபல்லாவ இலங்கை சுதந்திரக் கட்சிவின் சிறிமாவோ பண்டாரநாயக்காவின் அரசாங்கத்தில் இரு தடவைகளும், ஐக்கிய தேசியக் கட்சியின் டட்லி சேனாநாயக்க அரசில் ஒரு தடவையும் மகாதேசாதிபதியாக இருந்துள்ளார். இவர் 1958–1961 காலப்பகுதியில் சீனாவுக்கான இலங்கைத் தூதுவராகவும், 1961–1962 காலப்பகுதியில் ஐக்கிய அமெரிக்க நாடுகளுக்கான தூதுவராகவும் செயலாற்றினார்.

இவரின் மகன், மொண்டி கோப்பல்லாவவும் இலங்கை அரசியலில் ஈடுபட்டவராவார்.

## தொடக்க வாழ்க்கை
வில்லியம் கோபல்லாவ இலங்கையின் மத்திய மாகாணத்தில் மாத்தளையில் அலுவிகாரை என்ற கிராமத்தில் துல்லேவ மகா வளவில் பிறந்தவர். இவரின் தாயார் டிக்கிரி குமாரிகாமி துல்லேவ மூலமாக 1815 ஆம் ஆண்டு கண்டி ஒப்பந்தத்தில் சிங்களவர் சார்பாகக் கையொப்பமிட்ட துல்லேவ திசாவையின் உறவினர் ஆவார். தந்தை டிக்கிரி பண்டார கோபல்லாவ இவருக்கு மூன்று வயதாக இருந்தபோது இறந்துவிட்டார். தனது தொடக்கக் கல்வியை துல்லேவ கிராமப் பள்ளியிலும், கண்டி புனித யோவான் கல்லூரியிலும் பயின்றார். தனது இடைநிலைக் கல்வியை கண்டி தர்மராஜா கல்லூரியிலும் கண்டி புனித அந்தோனியார் கல்லூரியிலும் பயின்றார். 1917 இல் கேம்பிரிட்ச் முதுநிலை சான்றிதழ் பரீட்சையில் சித்தியடைந்த பின்னர், மாத்தளைக்குத் திரும்பி, பௌத்த ஆங்கிலப் பாடசாலையில் ஆசிரியராகச் சேர்ந்தார், அங்கு மாணவர்களின் நலனுக்காக நூலகம், சாரணப்படைகளை அமைப்பதில் முக்கிய பங்காற்றினார்.

## தொழில்
1920 இல், கோபல்லாவ கொழும்பு சட்டக் கல்லூரியில் சட்டம் பயின்று 1924 இல் சட்டவறிஞர் ஆனார். கண்டியிலும் மாத்தளையிலும் வழக்கறிஞராகப் பணியாற்றிய பின்னர், 1939 இல் கண்டி மாநகர ஆணையாளர் ஆனார். பின்னர் கொழும்பு மாநகர சபையின் ஆணியாளராகப் பணியாற்றினார்.

## மேற்கோள்கள்

* A dignified symbol of the nation Daily News on the 104th birth anniversary
* William Gopallawa, the first President The 31st anniversary of Presidency
* New York times news on Death
*  First President of the Republic of Sri Lanka

## வெளி இணைப்புகள்
* The Gopallawa Ancestry
* William Gopallawa's presidential Flag on crwflags.com

பகுப்பு:1896 பிறப்புகள்
பகுப்பு:1981 இறப்புகள்
பகுப்பு:இலங்கையின் சனாதிபதிகள்
பகுப்பு:இலங்கையின் மகா தேசாதிபதிகள்
பகுப்பு:இலங்கை அரசியல்வாதிகள்
பகுப்பு:இலங்கை பௌத்தர்கள்
பகுப்பு:மாத்தளை மாவட்ட நபர்கள்
பகுப்பு:இலங்கை வழக்கறிஞர்கள்
பகுப்பு:சிங்கள அரசியல்வாதிகள்
அண்ணாமலை ரெட்டியார்

**அண்ணாமலை ரெட்டியார்** (*Annamalai Reddiyar*) (1865 - 1891) என்பவர் ஒரு தமிழ்ப் புலவராவார். நினைத்த மாத்திரத்தில் எந்தப் பொருளைப் பற்றியும் சிறப்பாக உடனேயே பாடக்கூடிய வல்லமை பெற்றவர். காவடி ஆட்டம் நிகழ்த்தும்போது முருக பக்தர்கள் பாடும் பாடல்களின் வகையான காவடி சிந்து பாடலுக்காக இவர் குறிப்பாக நினைவுகூரப்படுகிறார். தமிழில் மிகச் சிக்கலான பாடல்களையும்கூட பாடிச் சாதனை புரிந்தவர். தமிழில் முதன்முதலில் வண்ணச்சிந்து பாடியதால் காவடிச் சிந்தின் தந்தை அழைக்கப்படுகிறார்.

## பிறப்பும் கல்வியும்
அண்ணாமலை ரெட்டியார் தென்காசி மாவட்டம், சங்கரன் கோவில்  ஊரை அடுத்துள்ள சென்னிகுளத்தில் பிறந்தார். திருநெல்வேலி இராமசாமிக் கவிராயரிடம் கல்வி கற்று, பின்னர் ஊற்றுமலை ஜமீந்தார் சுந்தரதாஸ் பாண்டியனின் சமஸ்தான வித்துவானாக விளங்கினார்.

பதினெட்டு வயதிலேயே ஊற்று மலைக்குச் சென்று, அங்கு குறுநிலத் தலைவராக இருந்த இருதயாலய மருத்தப்பத் தேவரின் அரசவைப் புலவராகவும் இருந்தார்.

## இயற்றியவை
# காவடிச் சிந்து
# வீரை தலபுராணம்
# வீரை நவநீத கிருஷ்ணசாமி பதிகம்
# கோமதி அந்தாதி 
# சங்கரன் கோவில் திரிபந்தாதி
# கருவை மும்மணிக்கோவை ஆகியவற்றை இயற்றினார்.

## காவடிச்சிந்து பாடல் பகுதி
தெள்ளுதமி ழுக்குதவு சீலன், - துதி
:செப்பணாம லைக்கும் அனு கூலன் - வளர்
செழிய புகழ்விளைத்த கழுகு மலைவளத்தை
:தேனே! சொல்லு வேனே.

வெள்ளிமலை யொத்தபல மேடை, - முடி
:மீதினிலே கட்டுகொடி யாடை, - அந்த
வெய்யவன் நடத்திவரு துய்யஇர தப்பரியும்
:விலகும் படி இலகும்.
## மறைவு
நோய் காரணமாக 1891 ஆம் ஆணடு, தனது 26 ஆவது அகவையில் காலமானார்.

## மேற்கோள்கள்

## கருவிநூல்
* அண்ணாமலை ரெட்டியார் காவடிச்சிந்து

பகுப்பு:தமிழ்ப் புலவர்கள்
பகுப்பு:1891 இறப்புகள்
பகுப்பு:1865 பிறப்புகள்
பகுப்பு:தென்காசி மாவட்ட மக்கள்
பகுப்பு:தமிழ் வளர்த்த பிற மொழியினர்
பகுப்பு:தமிழகக் கவிஞர்கள்
கவிகுஞ்சர பாரதியார்

**கவிகுஞ்சர பாரதியார்** (1810 - 1896) ஒரு கருநாடக இசைக்கலைஞர் ஆவார்.இவரது இயற்பெயர் கோடீசுவரன்.’கவிகுஞ்சரம்’ என்ற பட்டம் சிவகங்கை மன்னரால் இவரது இயலிசைத் திறனுக்காக வழங்கப்பட்டது
*பாரதி* என்பது இவரது குடும்பப் பெயர்.
## வாழ்க்கைக் குறிப்பு
இவர் இராமநாதபுரம் மாவட்டத்திலுள்ள பெருங்கரை என்னும் ஊரில் சுப்பிரமணியபாரதி என்பவருக்குப் பிறந்தார். இளமையிலேயே தமிழிலும், சமஸ்கிருதத்திலும் புலமை பெற்றார். தம் உறவினரான மதுரகவி பாரதியிடம் இளமையிலேயே இசை பயின்று பதங்கள், கீர்த்தனைகள் பாடுவதில் திறமை பெற்றார்.

இவரது 18 வது வயதில் கடும் நோய் கண்டு அல்லலுற்றபோது தமது கிராம தேவதை மீது பள் ஒன்று பாடி முடித்து சுகம் பெற்றார் என்று கூறப்படுகிறது. அதன்பின் பல நூல்களை இயற்றினார்.

1865 இல் முத்துராமலிங்க சேதுபதியின் சகோதரர் பொன்னுசாமித் தேவர் வேண்டுகோளுக்கு இணங்க கந்த புராணத்தை கீர்த்தனை வடிவில் பாடினார்.

## அழகர் குறவஞ்சி
திருமாலிருஞ் சோலைமலை அழகர் மீது இவர் பாடிய அழகர் குறவஞ்சி, நாடகத் தமிழின் வகையைச் சேர்ந்தது. இந்நாட்டிய நாடகத்தை இவர் சிவகெங்கை ஜமீந்தாரிணியாக இருந்த காந்தமநாச்சியார் முன்னிலையிலும் பல அறிஞர்கள் முன்னிலையிலும் அரங்கேற்றி, பல்லக்கு வரிசை முதலிய பெருஞ்சிறப்புக்களைப் பெற்றார்.

## கவிகுஞ்சரம் பட்டம்
இவரது பாடல்களின் சிறப்பைக் கேள்வியுற்ற சிவகெங்கை கௌரிவல்லப மகாராஜா இவருக்கு *கவிகுஞ்சரம்* என்ற பட்டத்தையும் அளித்துத் தமது ஆஸ்தான வித்துவான்களில் ஒருவராகவும் ஆக்கிக் கொண்டார்.

## எழுதிய நூல்கள்
* *குறவஞ்சி*
* *கந்தபுராணக் கீர்த்தனைகள்*
* மதுரை மீனாட்சி அம்மன் மீது *அடைக்கலமாலை*
* மதுரை மீனாட்சி அம்மன் மீது *கயற்கணிமாலை*
* *திருமுக விலாசம்*
* திருப்பதி வேங்கடாசலபாதி மீது *திருவேங்கடமாலை*
* *பேரின்பக் கீர்த்தனைகள்*

## மேற்கோள்கள்

பகுப்பு:கருநாடக இசைக் கலைஞர்கள்
பகுப்பு:1810 பிறப்புகள்
பகுப்பு:1896 இறப்புகள்
பகுப்பு:பாடலாசிரியர்கள்
பகுப்பு:இராமநாதபுரம் மாவட்ட மக்கள்
தர்மரத்தினம் சிவராம்

**தர்மரத்தினம் சிவராம்** அல்லது **தராக்கி சிவராம்** (ஆகஸ்ட் 11, 1959 &ndash; ஏப்ரல் 28, 2005) இலங்கையின் பிரபலமான ஊடகவியலாளரும் தமிழ்நெட்டின் பிரதான எழுத்தாளரும் முன்னாள் போராளியுமாவார். கொழும்பு பம்பலப்பிட்டியில் காவல் நிலையம் முன்பாக வெள்ளை நிற கூடுந்து (வான்) ஒன்றில் வந்த ஆயுததாரிகளால் கடத்தப்பட்ட இவர் தாக்கப்பட்ட பின்னர் வாகனமொன்றில் கொண்டு வரப்பட்டு இலங்கை பாராளுமன்றத்துக்கு அருகில் சுட்டுக் கொல்லப்பட்டார். தலையை இலக்கு வைத்து, 9 மில்லி மீட்டர் வகை கைத்துப்பாக்கியினால் இவர் சுடப்பட்டிருந்தார்..

## வாழ்க்கைக் குறிப்பு
சிவராம் கிழக்கிலங்கையின் மட்டக்களப்பில் மகேஸ்வரி, புவிராஜகீர்த்தி தர்மரட்ணம் இணையருக்கு மகனாகப் பிறந்தார். சிவராமின் தந்தையார் கேம்பிறிட்ச் பல்கலைக்கழகத்தில் பயின்றவர். அவரின் பாட்டனார் சபாபதிப்பிள்ளை தர்மரெட்ணம் (வன்னியனார்) 1938-ஆம் ஆண்டில் மட்டக்களப்பின் இரண்டாவது தெரிவு செய்யப்பட்ட இலங்கை சட்டமன்ற உறுப்பினராக இருந்தவர்.

1989 ஆம் ஆண்டு மட்டக்களப்பில் யோகரஞ்சனி என்பவரை வாழ்க்கைத் துணையாக ஆக்கிக்கொண்ட சிவராமிற்கு வைஸ்ணவி, வைதேகி என்ற இரு மகள்களும் சேரலாதன் என்ற மகனும் இருந்தனர்.

ஆரம்பக் கல்வியை புனித மிக்கேல் கல்லூரியில் கற்றார். அதைத் தொடர்ந்து கொழும்பில் அக்குவானாஸ் கல்லூரியில் தொடர்ந்தார். பல்கலைக்கழகத்திற்கு தெரிவான இவர் பேராதனைப் பல்கலைகழகத்தில் அனுமதிபெற்றார். செப்ரெம்பர் 1981இல் பேராதனைப் பல்கலைக்கழகத்திற்குச் சென்ற அவர், ஆங்கிலத்தினையும் ஒரு பாடமாகக் கொண்டு இரண்டு ஆண்டுகள் மட்டுமே அங்கு பயின்ற பின்னர், அரசியல் ஈடுபாட்டினாலும், 1983 இல் இடம்பெற்ற இனக்கலவரங்களினாலும் பல்கலைக்கழகக் கல்வியைக் கைவிட்டார்.

## ஊடகவியலில்
சிவராம் 'தராகி' என்ற புனைபெயரில் ஆங்கிலத்தில் கொழும்பில் இருந்து வெளிவரும் ”The Island” ஏட்டில் தமது முதலாவது கட்டுரையை 1989-இல் எழுதினார். அரசியல், போரியல் மற்றும் பாதுகாப்பு நிலவரம் தொடர்பாக அவரது கட்டுரைகள் அமைந்திருந்தன. உள்நாட்டிலும் அனைத்துலக மட்டத்திலும் அவரது கட்டுரைகள் பெயர்பெற்றிருந்தன.

## நூலாக வாழ்க்கை வரலாறு
தர்மரத்தினம் சிவராமின் வாழ்க்கைக் கதை *சிவராம் புகட்டும் அரசியல் - ஈழத்தின் புரட்சிகரத் தமிழ் ஊடகவியலாளனின் வாழ்வும் மரணமும்* என்ற தலைப்பில் நூல் வடிவில் வெளிவந்தது. இந்நூல் சிவராமின் நண்பரும், வட அமெரிக்காவில் உள்ள தென் கரோலினா பல்கலைக்கழக, மானிடவியல் துணைப் பேராசிரியருமான மார்க் பி. விற்ரேக்கரினால் (*Mark P. Whittaker*) எழுதப்பட்டது. இந்நூலினை, இலண்டனில் உள்ள *Pluto Press* பதிப்பகம் வெளியிட்ட.து

## மேற்கோள்கள்


## வெளியிணைப்புகள்
*சிவராமின் கட்டுரைகள்
*டி. பி. எஸ். ஜெயராஜ் "துப்பாக்கியிலிருந்து பேனாவிற்கு" என்று இருபகுதி வாழ்க்கைக் குறிப்புகளை எழுதியுள்ளார்:
**துப்பாக்கியிலிருந்து பேனாவிற்கு 1 
**துப்பாக்கியிலிருந்து பேனாவிற்கு 2 
*தமிழிலக்கியத்தில் சிவராமின் (தராகி) ஆளுமையும் தேடலும்

பகுப்பு:இலங்கைத் தமிழ் ஊடகவியலாளர்கள்
பகுப்பு:கொலை செய்யப்பட்ட இலங்கையின் ஊடகவியலாளர்கள்
பகுப்பு:1959 பிறப்புகள்
பகுப்பு:2005 இறப்புகள்
பகுப்பு:மட்டக்களப்பு மாவட்ட நபர்கள்
பகுப்பு:மாமனிதர் விருது பெற்றவர்கள்
பகுப்பு:புனித மிக்கேல் கல்லூரி தேசியப் பாடசாலை பழைய மாணவர்கள்
பஹ்ரேய்னில் தமிழர்

தமிழ்ப் பின்புலத்துடன் பஹ்ரேய்னில் வசிப்பவர்களை **பஹ்ரேய்ன் தமிழர்** எனலாம். பஹ்ரேய்னில் ஏறத்தாழ 7000 தமிழர்கள் வாழ்கின்றார்கள்.  பெரும்பாலனவர்கள் ஒப்பந்த அடிப்படையில் தமிழ்நாட்டில் இருந்து வேலை செய்ய சென்றவர்கள் ஆவர்.

## வெளி இணைப்புகள்
* https://tamilnation.org/diaspora/bahrain.htm
* http://www.tamilmanram.org.bh  Tamil Social & Cultural Association 
* https://web.archive.org/web/20021009121952/http://www.geocities.com/tmccbahrain/  Tamil Muslim Cultural Centre-Bahrain 
* http://www.ethnologue.com/show_country.asp?name=Bahrain
*

பகுப்பு:பகுரைன்
பகுப்பு:மத்திய கிழக்கு நாடுகளில் தமிழர்
மயில்வாகனம் நிமலராஜன்

**மயில்வாகனம் நிமலராஜன்** யாழ்ப்பாணத்தை தளமாக கொண்டு இயங்கிய முன்னணி ஊடகவியலாளர் ஆவார்.2000 அக்டோபர் 19 அன்று, இவர் இலங்கை இராணுவத்தின் அதியுயர் பாதுகாப்பு வலயத்துக்குள் ஆயுததாரி ஒருவரால் சுட்டுக் கொலை செய்யப்பட்டார்.

## ஊடகவியலாளராக வாழ்க்கை
போர் சூழல் நிலவிய யாழ்ப்பாணத்தில் இருந்து நிமலராஜன் பல செய்தி நிறுவனங்களுக்கு செய்திகளை வழங்கி வந்தார். அவற்றுள் பிபிசியின் தமிழ், சிங்கள சேவைகளும், வீரகேசரி நாளேடு, ராவய நாளேடு என்பன முக்கியமானவையாகும். நிமலராஜன் யாழ்ப்பாணத்தில் இருந்து நடுநிலையான செய்திகளை வழங்கி வந்த வெகு சிலரில் ஒருவராவார்.

## தாக்குதல்
19.10.2000 அன்று இரவு கொலையாளிகள் அவரது வீட்டினுள் புகுந்து நிமலராஜனின் தந்தையாரின் பின் கழுத்தில் கத்தியை வைத்து அமிழ்த்த இன்னோருவர் நிமலராஜனின் அறைக்குள் சென்று துப்பாக்கியால் சுட்டனர். நிமலராஜன் தான் எழுதிக் கொண்டிருந்த கட்டுரை மேலேயே தனது உயிரை விட்டார். கொலையாளிகள் வீட்டினுள் கைகுண்டு ஒன்றை வீசி விட்டு சென்றனர். இத்தாக்குதல் யாழ்ப்பாண நகர மத்தியில் அதியுயர் பாதுகாப்பு வலயத்துள் இராணுவ ஊரடங்கு சட்டம் இயங்கும் வேலையில் நடைபெற்றது.  இத்தாக்குதலில் நிமலராஜனின் தந்தை *கணபதிப்பிள்ளை மயில்வாகனம்* (65), தாய் *லில்லி மயில்வாகனம்* (59), மருமகன் *ஜெகதாஸ் பிரசன்னா* (11) ஆகியோரும் கடுமையான காயங்களுக்கு உள்ளானார்கள்.

## ஆதாரங்கள்


பகுப்பு:இலங்கைத் தமிழ் ஊடகவியலாளர்கள்
பகுப்பு:கொலை செய்யப்பட்ட இலங்கையின் ஊடகவியலாளர்கள்
பகுப்பு:2000 இறப்புகள்
ஐயாத்துரை நடேசன்

**ஐயாத்துரை நடேசன்** இலங்கையின் முன்னோடி தமிழ் ஊடகவியலாளர் ஆவார். இவர் 2004 மே 31 அன்று மட்டக்களப்பு நகரில் வேலைக்கு செல்லும் வழியில் இலங்கை இராணுவத்தோடு சேர்ந்தியங்கும் கருணா குழுவைச் சேர்ந்தவர் எனக் கருதப்படும் ஆயுதம் தாங்கியவர் ஒருவரால் சுட்டுக் கொல்லப்பட்டார்.

யாழ்ப்பாணம் நெல்லியடியைச் சேர்ந்த இவர் *நெல்லை நடேசன்* என்ற பெயரில் எழுதிவந்தார்.  இறக்கும் போது இவர் இலங்கை தமிழ் ஊடகவியலாளர் ஒன்றியத்தின் துணைத்தலைவராக பணியாற்றினார். மேலும் இவர் சக்தி தொலைக்காட்சியின் மட்டக்களப்பு நிருபராகவும், வீரகேசரி நாளேட்டின் எழுத்தாளராகவும், ஐ.பி.சி. நிறுவனத்துக்கான இலங்கை நிருபராகவும் பணியாற்றி வந்தார். 

## ஆதாரங்கள்
*  Human Rights Watch accuses Karuna group in Nadesan’s death
*100 Tamils of the 20th/21st century – Tamilnation.org tribute

பகுப்பு:இலங்கைத் தமிழ் ஊடகவியலாளர்கள்
பகுப்பு:கொலை செய்யப்பட்ட இலங்கையின் ஊடகவியலாளர்கள்
பகுப்பு:2004 இறப்புகள்
கே. எஸ். ராஜா

**கனகரத்தினம் சிறிஸ்கந்தராஜா** அல்லது **கே.எஸ்.ராஜா** (*K. S. Raja*) (8 பெப்ரவரி 1942 - 3 செப்டம்பர் 1994) முன்னர் இலங்கையிலும் தமிழ் நாட்டிலும் பிரபலமாக இருந்த வானொலி அறிவிப்பாளர் ஆவார். இவர் பொதுவாக மின்னல் வேக அறிவிப்பாளர் எனவும் அழைக்கப்பட்டிருந்தார். வானொலி அறிவிப்பில் முதலில் வேகத்தை   கொண்டு வந்தவர் இவர்.

## ஆரம்ப வாழ்க்கை
ராஜாவின் இயற்பெயர் ஸ்ரீஸ்கந்தராஜா. இவர் இலங்கையின் யாழ்ப்பாணம் காரைநகரைச் சேர்ந்த நடுத்தர வகுப்புக் குடும்பத்தில் இலங்கையின் மலையகத்தில் பதுளையில் பிறந்தார். யாழ்ப்பாணம் கொட்டடியில் வளர்ந்தார்.  தந்தை ஒரு மருத்துவர். தாயார் ஆசிரியை. தமக்கைமார் நால்வரும் மருத்துவர்கள். 1966 இல் கொழும்பு ரோயல் கல்லூரியில் தனது பள்ளிப் படிப்பை முடித்தார். அங்கு அவர் மாணவர் பேரவைத் தலைவராக இருந்து செயற்பட்டார். பள்ளிப் படிப்பை முடித்துக் கொண்டு இலங்கைப் பல்கலைக்கழகத்திலும், பின்னர் இலண்டன் பல்கலைக்கழகத்திலும். கணிதம் மற்றும் வேதியியலில் பட்டம் பெற்றார். இலங்கைப் பல்கலைக்கழகத்தில் சிறிது காலம் விரிவுரையாளராகப் பணியாற்றிய பின்னர், வானொலி ஆர்வத்தின் காரணமாக இலங்கை வானொலியில் பணியில் சேர்ந்தார்.

## இலங்கை வானொலியில்
இவர் இலங்கை வானொலியில் முன்னணி அறிவிப்பாளராக இருந்தபோது பல வானொலி நிகழ்ச்சிகளை ஆரம்பித்து நடத்தி வந்தார். இவரின் நிகழ்ச்சிகளுக்கு கடல் கடந்து தென்னிந்தியாவிலும் ரசிகர்கள் இருந்தனர்.

## படுகொலை
1983 கறுப்பு யூலைக்குப் பிறகு இந்தியா சென்ற இவர் அப்போது அங்கு இயங்கி வந்த ஈழ இயக்கங்களுள் ஒன்றான ஈழமக்கள் புரட்சிகர விடுதலை முன்னணியில் இணைந்து செயற்பட்டார். 1987 ஆம் ஆண்டில் இலங்கை - இந்திய ஒப்பந்தத்தைத் தொடர்ந்து இலங்கை திரும்பிய இவர் இலங்கை வானொலியில் தமது வழக்கமான பணிகளுக்கு திரும்பினார். இந்நிலையில் இவர் 1994 செப்டம்பர் 3 அன்று இனந்தெரியாதோரால் கடத்தப்பட்டு கொலை செய்யப்பட்டார். இவரது உடல் கொழும்பு கடற்கரையில் கண்டெடுக்கப்பட்டது.

## கொலை பற்றிய கருத்துக்கள்
ஈழ இயக்கங்களுள் ஒன்றான ஈழ மக்கள் ஜனநாயகக் கட்சியின் முன்னாள் உறுப்பினரான ரி. மதிவாணன் என்பவர் தெற்காசிய ஊடக சேவை (South Asian Media Service - SAMS)க்கு அளித்த பேட்டியில் கே. எஸ். ராஜா ஈழ மக்கள் ஜனநாயகக் கட்சியினரால் கொலை செய்யப்பட்டதாகக் குறிப்பிட்டார். இது குறித்து ஈழ மக்கள் ஜனநாயக் கட்சியின் தலைவர் டக்ளஸ் தேவானந்தாவிடம் வினவிய போது அவர் இக்குற்றச்சாட்டை நேரடியாக மறுக்காமல் தமிழீழ விடுதலைப் புலிகளால் கொலைச் செய்யப்பட்டதாக கருதப்படும் சந்தர்ப்பங்களை எடுத்துக் காட்டினார்.

## நினைவு
கே. எஸ். ராஜாவின் அர்ப்பணிப்பான சேவைகளை நினைவுகூர்ந்து அவரது உருவப்படத்தை இலங்கை ஒலிபரப்புக் கூட்டுத்தாபன வளாகத்தில் அதன் தலைவர் அட்சன் சமரசிங்க 2023 ஆகத்து 3 அன்று திறந்து வைத்தார்.

## இவற்றையும் பார்க்க
*இலங்கை இனப்பிரச்சினைக் காலக்கோடு

## மேற்கோள்கள்

## வெளியிணைப்புகள்
* கே.எஸ்.ராஜா நினைவலைகள் 
* கே. எஸ். ராஜா வரும்போதே பரபரப்பு
* வானொலிக் குரல்கள் 
* மதுரக் குரல் மன்னன் கே. எஸ். ராஜா
* Sri Lanka mission report 
* Nine recommendations for improving media freedom in Sri Lanka – RSF
* Media in Sri Lanka 
* Free Speech in Sri Lanka 

பகுப்பு:கொலை செய்யப்பட்ட இலங்கையின் ஊடகவியலாளர்கள்
பகுப்பு:இலங்கைத் தமிழ் ஊடகவியலாளர்கள்
பகுப்பு:இலங்கை வானொலி தமிழ் ஒலிபரப்பாளர்கள்
பகுப்பு:1942 பிறப்புகள்
பகுப்பு:1994 இறப்புகள்
பகுப்பு:கொழும்பு றோயல் கல்லூரி பழைய மாணவர்கள்
ரேலங்கி செல்வராஜா

**ரேலங்கி செல்வராஜா** (1960 &ndash; ஆகஸ்ட் 12, 2005)  இலங்கையில் இருந்த முன்னணி தமிழ் வானொலி மற்றும் தொலைக்காட்சி அறிவிப்பாளர் ஆவார். தொடக்க நாட்களில் திரைப்பட நடிகையாகவும் இருந்த இவர் ஆகஸ்ட் 12 , 2005 கொழும்பில் அடையாளம் தெரியாத நபர்களால் சுட்டுக் கொல்லப்பட்டார்.

## சரிதம்
ரேலங்கி யாழ்ப்பாணத்தில் பிறந்து வளர்ந்தவராவார். இவரோடு சேர்த்துக் கொலை செய்யப்பட்ட சின்னதுரை செல்வராஜாவை மணந்தார். இத்தம்பதியினருக்கு பெண் குழந்தை ஒன்று உள்ளது. அக்குழந்தை பெற்றோர்களின் இறப்பின் போது ஒரு வயது மட்டுமே அடைந்திருந்தது.

## ஊடகவியலாளராக
1978 இல் இலங்கையில் தயாரிக்கப்பட்ட்ட *தெய்வம் தந்த வீடு* என்ற திரைப்படத்தில் இவர் முதன்மை வேடம் ஏற்று நடித்தார். இதற்காக இவர் சிறந்த நடிகை விருதுக்கு முன்மொழியப்பட்டார். இவர் 1979 ஆம் ஆண்டு யாழ்ப்பாணத்தில் ஒலிபரப்பான மணிக்குரல் வானொலியில் தனது ஊடக வாழ்க்கையை தொடங்கிய ரேலங்கி 1983 வரை அதில் பணியாற்றினார் .1987 இல் இலங்கை ஒலிபரப்புக் கூட்டுத்தாபனத்தில் இணைந்த இவர் 2000 ஆம் ஆண்டு முதல் முதுநிலை அறிவிப்பாளராக பணியாற்றி வந்தார். பின்னர் இலங்கை ரூபவாகினி கூட்டுத்தாபனத்தில் அறிவிப்பாளாராகவும் செய்தி வாசிப்பவராகவும் இணைந்தார். இறப்பின் போது இவர் இ.ரூ.கூ.வில் கட்டற்ற பணியாளராக இருந்தார். இவர் இ.ஒ.கூ.வில் ஒலிபரப்பாகிவரும், ஈழ மக்கள் ஜனநாயகக் கட்சியினால் ஆதரவளிக்கப்படுவதாக சந்தேகிக்கப்படும் *இதயவீணை* நிகழ்ச்சியை தயாரித்து வழங்கி வந்தார். இந்நிகழ்ச்சி தமிழீழ விடுதலைப் புலிகளுக்கும் அவர்களது செயல்களுக்கும் எதிரான கருத்துக்களை கொண்டதாகும்.

## கொலை
ரேலங்கியும் அவரது கணவரும் கணவரின் வணிக நிலையத்தில் இனந்தெரியாத நபரால் துப்பாக்கியால் சுடப்பட்டு கொலை செய்யப்பட்டனர். இலங்கையின் முன்னாள் வெளிநாட்டமைச்சர் லக்ஷ்மன் கதிர்காமர் கொலை செய்யப்பட்ட அதே நாளில் இக்கொலைகளும் நடைபெற்றன. இம்மூன்று கொலைகளுக்கும் விடுதலைப் புலிகள் மீது குற்றஞ்சாட்டப்பட்டாலும் அவர்கள் அதை மறுத்திருந்தார்கள்.

ரேலங்கியின் கணவர் முன்னாள் ஆயுதக்குழுவும் இப்போது அரசியல் கட்சியாக விளங்கும் தமிழர் மக்கள் விடுதலை முன்னணியின் உறுப்பினராவார். இக்கட்சி விடுதலைப்புலிகளுக்கு எதிரான கருத்துக்களைக் கொண்டது என *டெயிலி மிரர்* பத்திரிகை கொலை தொடர்பான செய்திக் குறிப்பில் வெளியிட்டிருக்கிறது.

## இவற்றையும் பார்க்க
*இலங்கை இனப்பிரச்சினைக் காலக்கோடு

## ஆதாரங்கள்


## வெளியிணைப்புகள்
*UTHR(J) Report 
*Somali-American Media Association report
*Common Wealth Press Union report 

பகுப்பு:இலங்கைத் தமிழ் ஊடகவியலாளர்கள்
பகுப்பு:ஈழத்து வானொலிக் கலைஞர்கள்
பகுப்பு:கொலை செய்யப்பட்ட இலங்கையின் ஊடகவியலாளர்கள்
பகுப்பு:இலங்கை வானொலி தமிழ் ஒலிபரப்பாளர்கள்
பகுப்பு:1960 பிறப்புகள்
பகுப்பு:2005 இறப்புகள்